## Odluka Ustavnog suda Republike Hrvatske broj: U-IIIA-3131/2009, U-IIIA-3602/2009 od 5. studenoga 2009.

### NN 142/2009 (30.11.2009.), Odluka Ustavnog suda Republike Hrvatske broj: U-IIIA-3131/2009, U-IIIA-3602/2009 od 5. studenoga 2009.

142 30.11.2009 Odluka Ustavnog suda Republike Hrvatske broj: U-IIIA-3131/2009, U-IIIA-3602/2009 od 5. studenoga 2009.

USTAVNI SUD REPUBLIKE HRVATSKE

3512

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnim tužbama koje je podnio S. O. iz P., kojeg zastupa punomoćnik M. V., odvjetnik u P., na sjednici održanoj 5. studenoga 2009. godine, jednoglasno je donio

ODLUKU

I. Ustavne tužbe se usvajaju.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Revx-330/09 (predmet Općinskog suda u Puli broj: P-1839/07), u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavnih tužbi S. O. iz P. određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 3.800,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelj je 29. lipnja 2009. i 22. srpnja 2009.godine podnio ustavne tužbe radi duljine ovršnog, odnosno parničnog postupka koji se vodio pred Općinskim sudom u Puli pod poslovnim brojem Ovrv-2617/98 pa pod poslovnim brojem P-1839/07 (raniji broj: P-267/99), odnosno kasnije pred Županijskim sudom u Puli pod poslovnim brojevima Gž-3843/05 i Gž-745/08, smatrajući da mu je povrijeđeno ustavno pravo na donošenje sudske odluke u razumnom roku zajamčeno člankom 29. stavkom 1. Ustava Republike Hrvatske. U trenutku podnošenja ustavnih tužbi spis se u povodu izjavljene revizije nalazi pred Vrhovnim sudom Republike Hrvatske i vodi se pod brojem Revx- 330/09.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnim tužbama, primjenom članka 63. Ustavnog zakona, na temelju navoda iz ustavih tužbi, te uvida u presliku spisa Općinskog suda u Puli broj: Ovrv-2617/98 i broj: P-1839/07, uvida u presliku spisa Vrhovnog suda Republike Hrvatske broj: Revx-330/09, te uvida u spis Vrhovnog suda Republike Hrvatske broj: Gzp-134/07, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Dana 4. studenoga 1998. godine podnositelj je podnio Općinskom sudu u Puli prijedlog za ovrhu na temelju vjerodostojne isprave protiv ovršenika »G. I.« d.d. P., radi isplate.

U povodu podnositeljevog zahtjeva za zaštitu prava na suđenje u razumnom roku radi duljine istovjetnog parničnog postupka, Vrhovni sud Republike Hrvatske je 9. srpnja 2007. godine, pod brojem Gzp-134/07-5 donio rješenje kojim je usvojio zahtjev podnositelja. Županijskom sudu u Puli naloženo je donijeti odluku u roku od dva (2) mjeseca, te je podnositelju određena primjerena naknada zbog povrede prava na suđenje u razumnom roku u iznosu 12.000,00 kuna. U konkretnoj odluci, Vrhovni sud Republike Hrvatske razmatrao je razdoblje od 4. studenoga 1998. (kada je podnesen prijedlog za ovrhu) do 9. srpnja 2007. godine (kada je donijeta odluka u povodu podnositeljevog zahtjeva radi zaštite prava na suđenje u razumnom roku).

Nakon donošenja odluke Vrhovnog suda Republike Hrvatske broj: Gzp-134/07 postupak se vodio pred Općinskim sudom u Puli i Županijskim sudom u Puli.

Županijski sud u Puli, rješenjem broj: Gž-3843/05-5 od 31. svibnja 2007. godine, usvojio je žalbe stranaka te je ukinuo presudu Općinskog suda u Puli broj: P-267/99-60 od 23. rujna 2005. godine i predmet vratio prvostupanjskom sudu na ponovno odlučivanje.

Predmet je nastavljen pod brojem P-1839/07.

Rješenjem od 24. rujna 2007. godine sud je zakazao ročište za glavnu raspravu 12. studenoga 2007. godine.

Na ročištu za glavnu raspravu održanom 12. studenoga 2007. godine podnositelj je uskladio tužbeni zahtjev, glavna rasprava je zaključena, a ročište za objavu određeno je za 27. studenoga 2007. godine.

Presudom Općinskog suda u Puli, broj: P-1839/07-76 od 27. studenoga 2007. godine, djelomično je održano na snazi rješenje o ovrsi broj: Ovrv-2761/98 od 6. studenoga 1998. godine, a djelomično je isto ukinuto.

Pravovremenu žalbu na presudu podnositelj je izjavio 18. siječnja 2008. godine. Sud je žalbu podnositelja uz rješenje od 24. siječnja 2008. godine dostavio tuženiku na odgovor.

Podneskom od 21. veljače 2008. godine podnositelj je požurio rad suda i postupanje po žalbi.

Spis je sa žalbom podnositelja, uz popratno izvješće, otpremljen 5. ožujka 2008. godine na rješavanje Županijskom sudu u Puli.

Županijski sud u Puli je presudom, broj: Gž-745/08-3 od 29. rujna 2008. godine, odbio žalbu podnositelja i u cijelosti potvrdio presudu Općinskog suda u Puli broj: P-1839/07-76 od 27. studenoga 2007. godine.

Dana 3. travnja 2009. godine podnositelj je izjavio reviziju protiv presude Županijskog suda u Puli donijete u povodu žalbe protiv presude Općinskog suda u Puli.

Rješenjem od 17. travnja 2009. godine Općinski sud u Puli je pravovremeno izjavljenu reviziju dostavio tuženiku na odgovor.

Rješenjem od 2. lipnja 2009. godine Općinski sud u Puli dostavio je primjerak izjavljene revizije podnositelja Županijskom sudu u Puli.

Predmet je 10. lipnja 2009. godine dostavljen Vrhovnom sudu Republike Hrvatske na odlučivanje u povodu izjavljene revizije podnositelja, te se isti vodi pod brojem Revx-330/09.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavno je pravo sadržano u članku 29. stavku 1. Ustava Republike Hrvatske.

Ustavne tužbe su osnovane.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni prijedlog podnesen je Općinskom sudu u Puli 4. studenoga 1998. godine.

U trenutku podnošenja ustavnih tužbi, postupak se u povodu revizije vodi pred Vrhovnim sudom Republike Hrvatske pod brojem Revx-330/09.

Ustavni sud utvrđuje da se u konkretnom slučaju, u povodu ustavnih tužbi podnositelja, uzima u razmatranje razdoblje od 9. srpnja 2007. godine kao pravno relevantno, jer je o povredi ustavnog prava podnositelja na suđenje o razumnom roku u istom parničnom postupku Vrhovni sud Republike Hrvatske već odlučivao u predmetu broj: Gzp-134/07, kada je razmatrao razdoblje od 4. studenoga 1998. do 9. srpnja 2007. godine.

Ustavne tužbe podnesene su 29. lipnja 2009. i 22. srpnja 2009. godine, a do tog dana parnični postupak nije bio okončan, odnosno isti se u povodu revizije nalazi na Vrhovnom sudu Republike Hrvatske.

U konkretnom slučaju, pravno relevantno razdoblje, koje ovaj sud razmatra, počinje 9. srpnja 2007. godine, završava danom donošenja ustavnosudske odluke u ovom predmetu, a do tog dana postupak je trajao dvije (2) godine, tri (3) mjeseca i dvadeset šest (26) dana.

4.2. POSTUPANJE NADLEŽNOG SUDA

Ustavni sud utvrdio je da se u razmatranom, pravno relevantnom razdoblju, postupak vodio pred sudovima sva tri stupnja.

Uvažavajući činjenicu da je odlukom Vrhovnog suda Republike Hrvatske broj: Gzp-134/07, usvojen zahtjev podnositelja podnijet zbog nedonošenja sudske odluke u razumnom roku u istom parničnom postupku, Ustavni sud je, razmatrajući duljinu tog parničnog postupka u povodu novog zahtjeva, odnosno ustavnih tužbi podnositelja koje su predmet ovog ustavnosudskog postupka, posebno uzeo u obzir činjenicu da do donošenja ove ustavnosudske odluke parnični postupak još uvijek nije u cijelosti okončan iako se isti vodi od 4. studenoga 1998. godine.

Tako se parnični postupak u razmatranom, pravno relevantnom razdoblju, vodio pred Općinskim sudom u Puli koji je održao jedno ročište za glavnu raspravu te donio presudu.

U povodu žalbe podnositelja postupak se nastavio voditi pred Županijskim sudom u Puli, u razdoblju od šest (6) mjeseci.

Protiv presude Županijskog suda u Puli podnositelj je izjavio reviziju.

U trenutku podnošenja ustavnih tužbi i u trenutku donošenja odluke Ustavnog suda, predmet se vodi pred Vrhovnim sudom Republike Hrvatske u povodu revizije podnositelja.

4.3. PONAŠANJE PODNOSITELJA USTAVNIH TUŽBI
(OVRHOVODITELJ U OVRŠNOM POSTUPKU, ODNOSNO
TUŽITELJ U PARNIČNOM POSTUPKU)

Podnositelj ustavnih tužbi, kao ovrhovoditelj, odnosno kasnije kao tužitelj u sudskom postupku, prema utvrđenju Ustavnog suda, nije pridonio trajanju sudskog postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od dvije (2) godine te je još uvijek u tijeku. Tijekom tog razdoblja donesene su prvostupanjska i drugostupanjska odluka.

Ustavni sud utvrđuje da se postupak ukupno vodi više od deset (10) godina što ne udovoljava zahtjevu suđenja u razumnom roku. Slijedom navedenog, a imajući u vidu značaj postupka za podnositelja, činjenicu da je podnositelj drugi puta podnio zahtjev za zaštitu prava na suđenje u razumnom roku, odnosno u ovom slučaju ustavne tužbe u odnosu na isti parnični postupak, te ukupnu duljinu postupka, kao i činjenicu da podnositelj svojim ponašanjem nije doprinio duljini postupka, te posebno okolnost da je postupak još uvijek u tijeku, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

USTAVNI SUD REPUBLIKE HRVATSKE

Broj: U-IIIA-3131/2009

U-IIIA-3602/2009

Zagreb, 5. studenoga 2009.

Predsjednica Vijeća
Snježana Bagić, v. r.

Odluka, NN 142/2009-3512